《余卿新第》
宋代·杨杰

章水营居不日成，皇华诗价敌连城。檐牙雨过千鳞碧，池面风闲一鉴清。

脩竹短墙儒者宅，白头青眼故人情。莫忧退处生涯薄，鹤引新雏绕砌行。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。